П Р Е Д Л О Г

На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине (Пречишћени текст - „Службени гласник РС“, број 20/12),

Народна скупштина, на \_\_\_ седници одржаној \_\_\_\_ 2014. године, донела је

З А К Љ У Ч А К

поводом разматрања Редовног годишњег извештаја Заштитника грађана за 2013. годину – у делу који се односи на права детета

1. Народна скупштина оцењује да је Заштитник грађана у свом Годишњем извештају за 2013. годину целовито представио активности Заштитника грађана у извршавању законских овлашћења која има у заштити права детета, као и контроли рада државних органа надлежних за заштиту права детета у свим областима.

2. На основу резултата рада и поступања Заштитника грађана представљених у Годишњем извештају Заштитника грађана за 2013. годину, Народна скупштина оцењује да су учињени напори на унапређењу права детета, посебно у погледу њихове здравствене заштите и заштите од сексуалног злостављања и сексуалног искоришћавања и положаја деце која су лишена родитељске бриге.

Народна скупштина оцењује да нису у довољној мери заштићена права деце са сметњама у развоју и инвалидитетом и тешко болесне деце, чија стања захтевају сталну родитељску/породичну бригу, негу и помоћ; деце укључене у живот и/или рад на улици; деце жртава сексуалног искоришћавања и сексуалног злостављања. Народна скупштина констатује и потребу да се унапреди систем додатне подршке у образовању деце која имају потребу за таквом подршком, као и за свеобухватнијом здравственом заштитом деце оболеле од тешких и/или ретких болести.

Народна скупштина оцењује да је потребно да се потврди Факултативни протокол уз Конвенцију о правима детета о процедури подношења притужби Комитету за права детета, који је Србија потписала још фебруара 2012. године.

Народна скупштина оцењује да извештавање о деци и учешће деце у медијима захтева значајне промене у циљу заштите приватности деце, заштите детета од додатне трауматизације и заштите од могућих штетних ефеката које деци непримерени садржаји у средствима јавног информисања могу изазвати.

Народна скупштина оцењује да је потребно да се успостави механизам истраживања случајева „несталих беба“, имајући у виду пресуду Европског суда за људска права у случају Зорица Јовановић против Србије и Посебног извештаја Заштитниак грађана о случајевима тзв „несталих беба“ из 2010. године.

3. Народна скупштина ће, у вршењу законодавне и контролне функције, доприносити остваривању и заштити права детета у свим областима.

Народна скупштина ће ради поступања по предлозима за побољшање положаја деце које је дао Заштитник грађана предузети мере у циљу: што ефикаснијег потпуног усклађивања Кривичног законика и Закона о малолетним учиниоцима кривичних дела и кривичноправној заштити малолетних лица са Конвенцијом СЕ о заштити деце од сексуалног искоришћавања и сексуалног злостављања и Конвенцијом СЕ о превенцији и борби против насиља у породици; ратификације Факултативног протокола уз Конвенцију о правима детета о процедури подношења притужби Комитету за права детета, који је Србија потписала фебруара 2012. године; увођења законске забране физичког кажњавања деце; измена и допуна одговарајућих закона како би се обезбедила помоћ и подршка родитељима и породицама које се непосредно брину о својој деци са сметњама у развоју, инвалидитетом, односно теже оболелој деци, којој је због природе сметњи или болести потребна стална нега; активно учествовати у успостављању механизма истраживања случајева „несталих беба“ имајући у виду пресуду Европског суда за људска права и Посебни извештај Заштитника грађана; праћења - кроз контролна овлашћења Народне скупштине - остваривања и заштите права, интереса и добробити детета у средствима јавног информисања, као и унапређења система додатне подршке у образовању деце и здравствене заштите деце оболеле од тешких и/или ретких болести.

4. Народна скупштина подржава предлоге Заштитника грађана који се односе на потребу свеобухватне и ефикасне заштите деце од сваког облика насиља, злостављања и занемаривања; подизања свести јавности о штетности физичког кажњавања детета и о алтернативним методама васпиатња и дисциплиновања деце; обезбеђивања стручне помоћи и подршке родитељима у вршењу родитељских дужности.

5.Народна скупштина констатује да је дужност државних органа и носилаца јавних овлашћења да, у складу са својим надлежностима, поштују препоруке Заштитника грађана и доприносе остваривању и унапређењу права детета. Посебну пажњу треба обратити на двоструко и вишеструко угрожену децу.

6. Народна скупштина позива Владу и друге државне органе да унапреде сарадњу са Заштитником грађана у поступку припреме нацрта закона и других прописа који се тичу оставривања и заштите права детета.

7. Задужује се Влада да редовно Народној скупштини доставља податке o броју препорука које је Заштитник грађана у области права детета упутио органима државне управе и имаоцима јавних овлашћења на нивоу Републике, броју извршених и броју неизвршених препорука као и разлозима за непоступање по препорукама Заштитник грађана.

8. Овај закључак објавиће се у „Службеном гласнику РС“.

РС Број:

У Београду, \_\_\_ 2014. године

НАРОДНА СКУПШТИНА

ПРЕДСЕДНИК

Маја Гојковић

О Б Р А З Л О Ж Е Њ Е

Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 238. став 5. Пословника Народне скупштине (Пречишћени текст - „Службени гласник РС“, број 20/12).

На основу члана 33. Закона о заштитнику грађана („Службени гласник РС“, бр. 79/05 и 54/07) Заштитник грађана подноси Народној скупштини годишњи извештај у коме се наводе подаци о активностима у претходној години, подаци о уоченим недостацима у раду органа управе, као и предлози за побољшање положаја грађана у односу на органе управе.

Сагласно наведeној одредби Закона, Заштитник грађана поднео је Годишњи извештај за 2013. годину.

Чланом 238. став 4. Пословника Народне скупштине (Пречишћени текст) предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

Одбор за права детета је размотрио Годишњи извештај Заштитника грађана, у делу који се односи на права детета, на Другој седници одржаној 4. јуна 2014. године и у складу са чланом 238. став 2. Пословника Народне скупштине (Пречишћени текст) поднео Народној скупштини извештај, као и Предлог закључка.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.

Одбор предлаже да се Предлог закључка, у складу са чл. 167. и 193. Пословника Народне скупштине, разматра по хитном поступку, имајући у виду да је чланом 239. Пословника Народне скупштине утврђено да Народна скупштина разматра извештаје независних државних органа и предлог закључка, односно препоруке надлежног одбора на првој наредној седници.